ET Euroopa Liidu Teataja L 160/15

KOMISJONI DELEGEERITUD MÄÄRUS (EL) 2016/958,

9. märts 2016,

millega täiendatakse Euroopa Parlamendi ja nõukogu määrust (EL) nr 596/2014 seoses regulatiivsete tehniliste standarditega, mis käsitlevad investeerimissoovituste või investeerimisstrateegiate soovitamist või väljapakkumist käsitleva muu teabe erapooletul viisil esitamise ning konkreetsete huvide või huvide konfliktidele viitava teabe avalikustamise tehnilist korda

(EMPs kohaldatav tekst)

EUROOPA KOMISJON,

Võttes arvesse Euroopa Liidu toimimise lepingut,

Võttes arvesse Euroopa Parlamendi ja nõukogu 16. aprilli 2014. aasta määrust (EL) nr 596/2014, mis käsitleb turukuritarvitusi (turukuritarvituse määrus) ning millega tunnistatakse kehtetuks Euroopa Parlamendi ja nõukogu direktiiv 2003/6/EÜ ja komisjoni direktiivid 2003/124/EÜ, 2003/125/EÜ ja 2004/72/EÜ, (1) eriti selle artikli 20 lõike 3 kolmandat lõiku,

ning arvestades järgmist:

(1) Niisuguse teabe objektiivseks, selgeks ja täpseks esitamiseks ning huvide ja huvide konflikti avalikustamiseks on tarvis investeerimissoovituste või muu teabe, milles soovitatakse või pakutakse välja investeerimisstrateegiat (edaspidi: soovitused), ühtlustatud standardeid. Need peaks koostama soovitusi koostavad või levitavad isikud. Turu rangete erapooletus-, ausus- ja läbipaistvusnõuete tagamiseks tuleks soovitused esitada erapooletult ja viisil, mis turuosalisi ega avalikkust ei eksita.

(2) Kõikidel soovitusi koostavatel või levitavatel isikutel peaks olema kehtestatud kord, mis tagab teabe objektiivse esitamise ning huvide või huvidekonflikti tõhusa avalikustamise. Lisaks tuleks kehtestada täiendav kord nende inimeste kategooriatele, kes oma laadi ja tegevuse tõttu kujutavad endast üldiselt suuremat riski turu terviklikkusele ja investorite kaitsele. See rühm hõlmab sõltumatuid analüütikuid, investeerimisühinguid, krediidiasutusi, isikuid, kelle peamine tegevusala on soovituste koostamine ja levitamine, ning nende heaks töölepingu alusel või muul moel töötavaid füüsilisi isikuid, ning muid isikuid, kes annavad finantsinstrumente puudutavaid investeerimissoovitusi ja väidavad endal olevat finantskogemust või -pädevust, või keda nähakse nõnda turuosaliste poolt (edaspidi: eksperdid). Mittetäielike näitajate hulka, mida seoses niisuguste ekspertide tuvastamisega kaaluda, kuuluvad soovituste koostamise sagedus; järgijate arv, kui nimetatud isikud soovitusi annavad; isikute isiklik tööajalugu, muu hulgas ka see, kas nad on varem tööalaselt soovitusi koostanud; ja kas nende varasemaid soovitusi on edastanud või edastavad kolmandad pooled, näiteks meedia.

(3) Soovitusi koostavate isikute identiteet, olemasolu korral nende pädev asutus, ning soovituste lõpule viimise ja järgneva levitamise kuupäevad ja kellaajad peaksid olema avalikustatud, kuna see võib osutuda investoritele investeerimisotsuste langetamisel väärtuslikuks teabeks.

(4) Hinnanguliste väärtuste ja metoodikate avalikustamine annab kasulikku teavet, et mõista soovitusi ja hinnata, mil määral on neid koostavad isikud järjepidevad enda rakendatavates hinnangulistes väärtustes ja metoodikates. Sama isiku poolt koostatud ja samasse tegevusalasse või riiki kuuluvate äriühingutega seotud soovituste eesmärk peaks olema teatud püsivate ühiste tegurite järjepidev ilmutamine. Nendel põhjustel peaksid sõltumatud analüütikud, investeerimisühingud, krediidiasutused, isikud, kelle peamine tegevusala on soovituste koostamine ja levitamine, nende heaks töölepingu alusel või muul moel töötavaid füüsilised isikud ning eksperdid soovitustes selgitama mis tahes muudatusi enda kasutatavates hinnangulistes väärtustes ja metoodikates.

(5) Soovitusi koostavate isikute huvid ja konfliktid, mida need huvid võivad kaasa tuua, võivad mõjutada arvamust, mida nimetatud isikud oma soovitustes väljendavad. Tagamaks teabe objektiivsuse ja usaldusväärsuse hinnatavuse, peaks olema asjakohane avalikustada mis tahes suhe ja asjaolu, mille puhul võib põhjendatult eeldada, et need nõrgendavad teabe erapooletust, kaasa arvatud soovitust koostava isiku või samasse kontserni kuuluva isiku huvid või huvide konflikt finantsinstrumendi suhtes, mida soovitus otseselt või kaudselt käsitleb, või seoses emitendiga, kellega soovitus on seotud.

(6) Huvide ja huvidekonfliktide avalikustamine peaks olema piisavalt spetsiifiline, et soovituse saaja saaks huvidekonflikti ulatuse ja iseloomu osas asuda informeeritud seisukohale. Sõltumatud analüütikud, investeerimisühingud, krediidiasutused, isikud, kelle peamine tegevusala on soovituste koostamine ja levitamine, nende heaks töölepingu alusel või muul moel töötavaid füüsilised isikud ning eksperdid peaksid soovitustes avalikustama ka selle, kas neile kuulub soovitusega seotud emitendi emiteeritud aktsiakapitalist eelnevalt kehtestatud alammäära ületaval määral lühikesi või pikki netopositsioone. Lühikesed või pikad netopositsioonid tuleks selles kontekstis välja arvutada vastavalt Euroopa Parlamendi ja nõukogu määruses (EL) nr 236/2012 (2) sätestatud positsioonide arvutamise metoodikale.

(7) Proportsionaalsuse huvides peaks soovitusi koostavatel isikutel olema lubatud oma rakendatavat korda kohandada, et tagada teabe esitamine erapooletul viisil ja huvide või huvidekonflikti avalikustamiseks käesolevas määrus sätestatud piires, kaasa arvatud mittekirjalike soovituste puhul, mida antakse koosolekutel, rändkampaaniate käigus või audio- või videokonverentsidel või raadio-, tele- või veebiintervjuudes.

(8) Soovitusi võib muutmata, muudetud või kokkuvõtte kujul levitada muu isik peale koostaja. Viisil, kuidas soovitusi levitavad isikud nimetatud soovitustega ümber käivad, võib olla oluline mõju hinnangule, mille investorid soovitusele annavad. Eriti oluline võib teave soovitust levitava isiku identiteedi ja selle kohta, mil määral on alussoovitust muudetud, olla investeerimisotsuseid kaaluvatele investoritele.

(9) Kui soovitusi levitavad isikud ekstrapoleerivad vaid teatud elemente alussoovitusest, võib see kaasa tuua alussoovituse konteksti olulise muutmise. Alussoovituse suuna muutmist (nt ostusoovituse muutmist hoiu- või müügisoovituseks või vastupidi, samuti sihthinna muutmist) tuleks alati lugeda oluliseks muutmiseks.

(10) Isikuandmete töötlemine peab käesoleva määruse kontekstis toimuma kooskõlas riigisiseste seaduste, määruste või haldusnormidega, millega võetakse üle Euroopa Parlamendi ja nõukogu direktiivi 95/46/EÜ (3) sätted.

(11) Käesolev määrus põhineb regulatiivsete tehniliste standardite eelnõul, mille esitas komisjonile Euroopa Väärtpaberiturujärelevalve (ESMA).

(12) Euroopa Väärtpaberiturujärelevalve on korraldanud avatud avalikud konsultatsioonid käesoleva määruse aluseks oleva regulatiivsete tehniliste standardite eelnõu kohta, analüüsinud võimalikku asjaomast kulu ja kasu ning küsinud arvamust Euroopa Parlamendi ja nõukogu määruse (EL) nr 1095/2010 artikli 37 kohaselt loodud pangandussektori sidusrühmade kogult (4).

(13) Finantsturgude sujuva toimimise tagamiseks on vajalik, et käesolev määrus jõustuks võimalikult kiiresti ning selles määruses kehtestatud sätted kehtiksid samast kuupäevast kui sätted, mis on kehtestatud määrusega (EL) nr 596/2014,

ON VASTU VÕTNUD KÄESOLEVA MÄÄRUSE:

I PEATÜKK

ÜLDSÄTTED

Artikkel 1

Mõisted

Määruses kasutatakse järgmisi mõisteid:

a) „ekspert“ on isik, kellele on viidatud määruse (EL) nr 596/2014 artikli 3 lõike 1 punkti 34 alapunktis ii, kes korduvalt soovitab teatavaid investeerimisotsuseid seoses finantsinstrumentidega ja kes: i) väidab endal olevat finantsalast pädevust või kogemusi; või ii) esitab oma soovituse viisil, mis annab teistele isikutele põhjust mõistlikult arvata, et tal on finantsalane pädevus või kogemus;

b) „kontsern“ tähendab kontserni Euroopa Parlamendi ja nõukogu direktiivi 2013/34/EL artikli 2 lõikes 11 (5) sätestatud tähenduses.

II PEATÜKK

SOOVITUSTE KOOSTAMINE

Artikkel 2

Soovituste koostajate isik

1. Isikud, kes koostavad investeerimissoovitusi või muud teavet, milles soovitatakse või pakutakse välja investeerimisstrateegiat („soovitused“), peavad kõikides koostatavates soovitustes selgelt ja nähtavalt avalikustama oma isiku ja järgmise teabe mis tahes muu(de) isiku(te) kohta, kes vastutab (vastutavad) soovituse koostamise eest:

a) soovituse koostamises osalevate füüsiliste isikute nimi ja ametinimetus;

b) kui soovituse koostamisel osalev füüsiline või juriidiline isik tegutseb lepingu, kaasa arvatud töölepingu alusel või muul viisil juriidilise isiku heaks, tuleb nimetada vastava juriidilise isiku nimi.

2. Kui soovitusi koostav isik on investeerimisühing, krediidiasutus või töölepingu alusel või muul viisil investeerimisühingule või krediidiasutusele töötav füüsiline isik, peab nimetatud isik lisaks lõikes 1 sätestatud teabele soovituses märkima ka asjaomase pädeva asutuse.

3. Kui soovitusi koostav isik ei ole lõikes 2 viidatud isik, vaid tema suhtes kohaldatakse soovituste koostamisel isereguleerimise standardeid või tegevuseeskirju, peab nimetatud isik lisaks lõikes 1 sätestatud teabele soovituses esitama ka viite asjaomastele standarditele või eeskirjadele.

Artikkel 3

Üldised kohustused seoses soovituste erapooletu esitamisega

1. Soovitusi koostavad isikud peavad tagama, et nende soovitused vastaksid järgmistele nõuetele:

a) asjaolud on selgelt eristatud tõlgendustest, hinnangutest, arvamustest ja muud liiki teabest, mis ei kujuta endast asjaolusid;

b) kõik sisulise tähtsusega allikad on märgitud selgelt ja nähtavalt;

c) kõik allikad on usaldusväärsed või juhul, kui allika usaldusväärsus on kaheldav, on see selgelt märgitud;

d) kõik hinnangud, prognoosid ja taotlushinnad on selgelt märgistatud sellistena ning nende koostamisel tehtud või kasutatud olulised eeldused on esitatud;

e) soovituse koostamise lõpuleviimise kuupäev ja kellaaeg on märgitud selgelt ja nähtavalt.

2. Kui lõike 1 punktides b või e nõutud teabe avalikustamine on soovituse pikkust või vormi arvestades ebaproportsionaalne, kaasa arvatud mittekirjaliku soovituse puhul, sealhulgas kui see on antud koosolekute, rändkampaaniate, audio- või videokonverentside või raadio-, tele- või veebiintervjuude võimalusi kasutades, peab soovitusi koostav isik soovituses märkima, kus on soovituse saanud isiku jaoks tasuta, otse ja hõlpsasti nõutav teave kättesaadav.

3. Soovitusi koostavad isikud peavad pädeva asutuse nõudmisel pädevale asutusele tõendama mis tahes enda poolt koostatud soovitust.

Artikkel 4

Täiendavad soovitused seoses määruse (EL) nr 596/2014 artikli 3 lõike 1 punkti 34 alapunktis i viidatud isikutele ja ekspertidele kohaldatavate soovituste erapooletu esitamisega

1. Lisaks artiklis 3 sätestatud teabele peavad määruse (EL) nr 596/2014 artikli 3 lõike 1 punkti 34 alapunktis i viidatud isikud ja eksperdid soovituses selgelt ja nähtavalt esitama järgmise teabe:

a) vastav kinnitus, kui soovitus on avalikustatud emitendile, kellega on soovitus otseselt või kaudselt seotud, ning seda on hiljem muudetud;

b) kokkuvõte mis tahes kasutatud hindamise alustest või metoodikast, eeldustest, mida on võetud aluseks finantsinstrumendi või emitendi hindamisel või finantsinstrumendi sihthinna määramisel, ning märge ja kokkuvõte mis tahes muudatustest hinnangus, metoodikas või aluseks võetud eeldustes;

c) viide kohale, kus asub otse ja hõlpsasti kättesaadav üksikasjalik teave hindamise või metoodika ja aluseks võetud eelduste kohta juhul, kui soovitusi koostav isik ei ole kasutanud enda vastavaid mudeleid;

d) viide kohale, kus asub otse ja hõlpsasti kättesaadav üksikasjalik teave kasutatud mudelite kohta juhul, kui soovitusi koostav isik on kasutanud enda vastavaid mudeleid;

e) mis tahes antud soovituse, nagu ostu-, müügi- ja hoiusoovituste tähendust ning soovitusega seotud investeeringu kestust on piisavalt selgitatud ja märgitud on mis tahes asjakohane riskihoiatus koos asjakohaste eelduste tundlikkuse analüüsiga;

f) viide soovituse uuendamise kavandatavale sagedusele;

g) märge soovituses mainitud finantsinstrumentide mis tahes hinna asjaomase kuupäeva ja kellaaja kohta;

h) kui soovitus erineb isiku mis tahes varasemast sama finantsinstrumenti või emitenti puudutavast soovitusest, mida on levitatud eelneva 12-kuulise perioodi jooksul, tuleb märkida muudatus(ed) ja eelneva soovituse kuupäev; ja

i) loend kõikidest isiku mis tahes finantsinstrumenti või emitenti puudutavatest soovitustest, mida on levitatud eelneva 12-kuulise perioodi jooksul, sisaldades iga soovituse kohta järgnevat: levitamise kuupäev, artikli 2 lõike 1 punktis a viidatud füüsilis(t)e isiku(te) andmed, sihthind ja asjaomane turuhind levitamise hetkel, soovituse suund ning sihthinna või soovituse ajaline kehtivusperiood.

2. Kui lõike 1 punktides b, e või i nõutud teabe avalikustamine on soovituse pikkust või vormi arvestades ebaproportsionaalne, kaasa arvatud mittekirjaliku soovituse puhul, sealhulgas kui see on antud koosolekute, rändkampaaniate, audio- või videokonverentside või raadio-, tele- või veebiintervjuude võimalusi kasutades, peab soovitusi koostav isik soovituses märkima, kus on soovituse saanud isiku jaoks tasuta, otse ja hõlpsasti nõutav teave kättesaadav.

Artikkel 5

Huvide või huvide konflikti avalikustamisega seotud üldised kohustused

1. Soovitusi koostavad isikud peavad oma soovitustes avalikustama kõik suhted ja asjaolud, millest võib mõistlikult eeldada kahju soovituse erapooletusele, kaasa arvatud enda või enda heaks lepingu, kaasa arvatud töölepingu alusel või muul viisil töötava ja soovituse koostamisel osalenud mis tahes füüsilise või juriidilise isiku huvid või huvide konfliktid, kui need on seotud finantsinstrumendi või emitendiga, kellega on soovitus otseselt või kaudselt seotud.

2. Kui lõikes 1 viidatud soovitusi koostav isik on juriidiline isik, peab vastavalt lõikele 1 avalikustatav teave hõlmama ka samasse kontserni kuuluvate mis tahes isikute huvisid või huvide konflikte, mis on:

a) soovituste koostamises osalevatele isikutele teada või võib nende teadaolekut mõistlikult eeldada või

b) teada isikutele, kes ei osale küll soovituse koostamisel, kuid kellel on või võib mõistlikult eeldada, et on juurdepääs soovitusele enne selle lõpuleviimist.

3. Kui lõikes 1 viidatud soovitusi koostav isik on füüsiline isik, peab vastavalt lõikele 1 avalikustatav teave hõlmama ka temaga tihedalt seotud mis tahes isikute huvisid või huvide konflikte.

Artikkel 6

Täiendavad kohustused seoses huvide või huvide konfliktide avalikustamisega määruse (EL) nr 596/2014 artikli 3 lõike 1 punkti 34 alapunktis i viidatud isikute ja ekspertide poolt

1. Lisaks artiklis 5 sätestatud teabele peavad määruse (EL) nr 596/2014 artikli 3 lõike 1 punkti 34 alapunktis i viidatud isikud ja eksperdid soovituses esitama järgmise teabe oma huvide ja huvide konfliktide kohta seoses emitendiga, kellega on soovitus otseselt või kaudselt seotud:

a) kui tal on lühike või pikk netopositsioon, mis ületab alammäära 0,5 % kogu emitendi emiteeritud aktsiakapitalist, mis on arvutatud vastavalt määruse (EL) nr 236/2012 artiklile 3 ja komisjoni delegeeritud määruse (EL) nr 918/2012 (6) peatükile III ja IV, sellekohane kinnitus, milles täpsustatakse, kas netopositsioon on pikk või lühike;

b) sellekohane kinnitus, kui emitendi hoitava osaluse määr ületab 5 % kogu emiteeritud aktsiakapitalist;

c) kui soovituse koostanud isik või selle isikuga samasse kontserni kuuluv mis tahes muu isik: i) on emitendi finantsinstrumentide turutagaja või likviidsuse võimaldaja, sellekohane kinnitus; ii) on olnud eelneva 12 kuu jooksul emitendi mis tahes finantsinstrumentide avalikustatud pakkumise peakorraldaja või üks korraldajatest, sellekohane kinnitus; iii) on emitendiga sõlmitud Euroopa Parlamendi ja nõukogu direktiivi 2014/65/EL I lisa A ja B jagudes (7) sätestatud investeerimisühingute osutatavaid teenuseid käsitleva lepingu osapool, sellekohane kinnitus, kui see ei too kaasa mis tahes konfidentsiaalse äriteabe avalikustamist ning leping on olnud eelneva 12 kuu jooksul jõus või on samal perioodil andnud aluse hüvitist maksta või seda nõuda; iv) on emitendiga sõlmitud soovituse koostamist puudutava lepingu osapool, sellekohane kinnitus.

2. Kui lõikes 1 viidatud isik on investeerimisühing, krediidiasutus või töölepingu alusel või muul viisil investeerimisühingule või krediidiasutusele töötav füüsiline isik, peab nimetatud isik lisaks lõikes 1 sätestatud teabele soovituses märkima ka järgneva teabe:

a) jõus olevate sisemiste organisatsiooniliste ja halduskorraeeskirjade kirjeldus ning kirjeldus mis tahes teabega seotud takistustest, mis on kehtestatud huvide konfliktide ennetamiseks ja vältimiseks seoses soovitustega;

b) kui selle heaks töölepingu alusel või muul viisil töötavate ning soovituse koostamisel osalenud füüsiliste või juriidiliste isikute tasu on otseselt seotud direktiivi 2014/65/EL I lisa A ja B jagudes sätestatud investeerimisühingute investeerimisteenuste või -tegevustega seotud tehingute või muud liiki tehingutega, mida teostab nimetatud investeerimisühing või samasse kontserni kuuluv mis tahes juriidiline isik, või kauplemistasudega, mida saab nimetatud investeerimisühing või samasse kontserni kuuluv mis tahes juriidiline isik, sellekohane kinnitus;

c) teave aktsiate omandamise hinna ja kuupäeva kohta, kui esimeses lõigus viidatud isiku heaks töölepingu alusel või muul viisil töötavad füüsilised isikud, kes osalesid soovituse koostamisel, omandavad või ostavad selle emitendi aktsiaid, kellega on soovitus otseselt või kaudselt seotud, enne nimetatud aktsiate avalikku pakkumist.

3. Kui lõikes 1 viidatud isik on investeerimisühing, krediidiasutus või töölepingu alusel või muul viisil investeerimisühingule või krediidiasutusele töötav füüsiline isik, peab nimetatud isik kvartaalselt avalikustama kõikide ostu-, müügi- ja hoiusoovituste või nendega võrdväärsete soovituste osakaalu eelneva 12 kuu jooksul, ning igale nimetatud kategooriale vastavate emitentide osakaalu, kellele nimetatud isik on eelneva 12 kuu jooksul osutanud direktiivi 2014/65/EL I lisa A ja B jagudes sätestatud olulisi investeerimisteenuseid.

4. Kui lõigetes 1 ja 2 viidatud teabe avalikustamine on soovituse pikkust või vormi arvestades ebaproportsionaalne, kaasa arvatud mittekirjaliku soovituse puhul, sealhulgas kui see on antud koosolekute, rändkampaaniate, audio- või videokonverentside või raadio-, tele- või veebiintervjuude võimalusi kasutades, peab soovitusi koostav isik soovituses märkima, kus on soovituse saanud isikujaoks tasuta, otse ja hõlpsasti nõutavat teave kättesaadav.

Artikkel 7

Soovituste levitamine nende koostaja poolt

Kui soovituse koostav isik levitab enda koostatud soovitust, peab nimetatud isik soovitusele lisama soovituse esmase levitamise kuupäeva ja kellaaja.

III PEATÜKK

KOLMANDATE ISIKUTE KOOSTATUD SOOVITUSTE LEVITAMINE

Artikkel 8

Soovituste levitamise kord

1. Isikud, kes levitavad kolmanda isiku koostatud soovitusi, peavad soovitusi saavale poolele edastama järgmise teabe:

a) oma isik, selgel ja nähtaval viisil;

b) kõik suhted ja asjaolud, millest võib mõistlikult eeldada kahju soovituse esitamise erapooletusele, kaasa arvatud huvid või huvidekonfliktid, mis on seotud mis tahes finantsinstrumendi või emitendiga, kellega on soovitus otseselt või kaudselt seotud;

c) soovituse esmase edastamise kuupäev ja kellaaeg.

2. Kui lõikes 1 viidatud isik on investeerimisühing, krediidiasutus või töölepingu alusel või muul viisil investeerimisühingule või krediidiasutusele töötav füüsiline või juriidiline isik, peab nimetatud isik lisaks lõikes 1 sätestatud teabele soovituse saavatele isikutele edastama järgneva teabe:

a) asjaomane pädev asutus;

b) tema enda huvid või märge huvide konflikti kohta, nagu see on sätestatud lõikes 5 ja lõike 6 punktides 1 ja 2, välja arvatud juhul, kui nimetatud isik tegutseb levituskanalina soovitustele, mis on koostatud sama kontserni siseselt, kasutamata levitatavate soovituste valiku osas kaalutlusõigust.

Artikkel 9

Soovituste kokkuvõtte või väljavõtte levitamise täiendav kord

1. Lisaks artiklis 8 sätestatud teabele peavad kolmanda isiku koostatud soovituse kokku- või väljavõtet levitavad isikud tagama, et nimetatud kokku- või väljavõte:

a) on selge ega ole eksitav;

b) on märgitud kui kokkuvõte või väljavõte;

c) sisaldab selget viidet algsele soovitusele.

2. Lõikes 1 viidatud isikud peavad veel tagama, et artiklites 2–6 sätestatud soovituse koostajad puudutav teave oleks otseselt või kaudselt kättesaadav kas kokkuvõttes või väljavõttes või viitena kohale, kus soovituse kokkuvõtte või väljavõtte saanud isikud saavad sellele tasuta juurdepääsu.

Artikkel 10

Oluliselt muudetud soovituste levitamise täiendav kord

1. Lisaks artiklis 8 sätestatud teabele peavad kolmanda isiku koostatud ja oluliselt muudetud soovitust levitavad isikud tagama, et soovituses oleks oluline muudatus selgelt ja üksikasjalikult välja toodud.

2. Lõikes 1 viidatud isikud peavad täitma artiklites 2–5 sätestatud oluliste muudatuste ulatust puudutavaid nõudeid ning lisama oluliselt muudetud soovitusele viite kohale, kus vastava soovituse saanud isikud saavad tasuta juurdepääsu artiklites 2–6 sätestatud algse soovituse koostajat puudutavale teabele.

IV PEATÜKK

LÕPPSÄTTED

Artikkel 11

Jõustumine

Käesolev määrus jõustub järgmisel päeval pärast selle avaldamist Euroopa Liidu Teatajas.

Määrust kohaldatakse alates 3. juulist 2016.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 9. märts 2016 Komisjoni nimel president Jean-Claude JUNCKER

(1) ELT L 173, 12.6.2014, lk 1.

(2) Euroopa Parlamendi ja nõukogu 14. märtsi 2012. aasta määrus (EL) nr 236/2012 lühikeseks müügi ja krediidiriski vahetustehingute teatavate aspektide kohta (ELT L 86, 24.3.2012, lk 1).

(3) Euroopa Parlamendi ja nõukogu 24. oktoobri 1995. aasta direktiiv 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta (EÜT L 281, 23.11.1995, lk 31).

(4) Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).

(5) Euroopa Parlamendi ja nõukogu 26. juuni 2013. aasta direktiiv 2013/34/EL teatavat liiki ettevõtjate aruandeaasta finantsaruannete, konsolideeritud finantsaruannete ja nendega seotud aruannete kohta ja millega muudetakse Euroopa Parlamendi ja nõukogu direktiivi 2006/43/EÜ ning tunnistatakse kehtetuks nõukogu direktiivid 78/660/EMÜ ja 83/349/EMÜ (ELT L 182, 29.6.2013, lk 19).

(6) Komisjoni 5. juuli 2012. aasta delegeeritud määrus (EL) nr 918/2012, millega täiendatakse Euroopa Parlamendi ja nõukogu määrust (EL) nr 236/2012 lühikeseks müügi ja krediidiriski vahetustehingute teatavate aspektide kohta seoses mõistetega, lühikeste netopositsioonide arvutamisega, riigi krediidiriski vahetustehingus olevate kaetud positsioonidega, teatamiskünnistega, likviidsuskünnistega piirangute peatamiseks, finantsinstrumentide väärtuse märkimisväärse langusega ja ebasoodsate sündmustega (ELT L 274, 9.10.2012, lk 1).

(7) Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta, millega muudetakse direktiive 2002/92/EÜ ja 2011/61/EL (ELT L 173, 12.6.2014, lk 349).